በእንስሳት ግብይትና በዕርድ ወቅት ኅብረተሰቡ ከፍተኛ ጥንቃቄ ማድረግ እንዳለበት የንግድና ኢንዱስትሪ ሚኒስቴር አሳሰበ፡፡
ባሕር ዳር፡ ሚያዝያ 08/2012 ዓ.ም (አብመድ) ኅብረተሰቡ በኮሮና ቫይረስ ወረርሽኝ ስጋት ሳይረበሽ የዘንድሮውን የትንሳኤ በዓል በከፍተኛ ጥንቃቄ ማክበር እንደሚገባው የንግድና ኢንዱስትሪ ሚኒስቴር ኮሙዩኒኬሽን ጉዳዮች ዳይሬክተር ወንድሙ ፍላቴ አስገነዘቡ፡፡በበዓል ወቅትም ሆነ ከበዓል በኋላ የምርትና የሸቀጥ አቅርቦት እጥረት እንዳይከሰት፣ ያለአግባብ የዋጋ ጭማሪ እንዳይኖር ሀገራዊ የገበያ ማረጋጋት ግብረ-ኃይል ከኅብረተሰቡና ከንግዱ ማኅበረሰብ ጋር በቅንጅት እየሠራ መሆኑን የገለጹት አቶ ወንድሙ የዘንድሮው የትንሳኤ በዓል የእርድ እንስሳት ገበያና አቅርቦት የተሻለ ስለሆነ ኅብረተሰቡ በኮሮና ወረርሽኝ ምክንያት ስጋት ሳይገባው ተረጋየኮሮና ቫይረስ ወረርሽኝን ተከላክሎ ግብይት መፈጸም በሚያስችል ሁኔታ በሁሉም የክልል ከተሞች በቂ የእንስሳት ገበያ ቦታዎች እንደተዘጋጁ በግብረ-ኃይሉ ሪፖርት መረጋገጡንና በአዲስ አበባም በ10 የእንስሳት ግብይት ማዕከላት እና በ16 ቄራዎች አካባቢ የፀረ-ተህዋሲያን እርጭት ቅድመ-ዝግጅት መደረጉን፣ በግብይት ወቅትም ለሰውና ለመኪና የፀረ-ተህዋሲያን እርጭት እንደሚካሄድ፣ ለተገበያዮችም በቂ የአፍና የአፍንጫ መሸፈኛ ማስክ መዘጋጀቱን እና የእርድ እንስሳትም አካላቸው እየታጠበ ወደቄራ እንዲገቡ ለማድረግ በአዲስ አበባ ንግድ ቢሮ በኩል በቂ ዝግጅት መደረጉን አቶ ወንድሙ አስታውቀዋል፡፡በሁሉም የግብይት ማዕከላት ተገበያዮቹን የሚያስተናብሩ በጎ ፈቃደኛ ወጣቶችም ከወዲሁ ዝግጅት ያደረጉ ስለሆነ ተገበያዮች የኮርና ወረርሽኝን ስርጭት መከላከል በሚያስችል ሁኔታ በቂ ርቀት ጠብቀውና ተረጋግተው በመገበያየት በዓሉን በሠላም እንዲያሳልፉ የንግድና ኢንዱስትሪ ሚኒስቴር አሳስቧል፤ በዓሉ የደስታ እንዲሆንም መልካም ምኞቱን ገልጿል፡፡ምንጭ፡- የንገድና ኢንዱስትሪ ሚኒስቴር